મરજી વિરુદ્ધ થયેલું લગ્ન જીવનને નષ્ટ કરે છે અને સમાજની માનસિક તંદુરસ્તીનો નાશ કરે છે. સરકારે હેલ્પલાઇન શરૂ કરવી જોઈએ, જેથી માંહ્યરામાં બેઠેલી કન્યા કે એને પરણનાર મુરતિયો પોલીસને ટેલિફોનથી ખબર આપી શકે કેઃ અમારી મરજીવિરુદ્ધ અમને જનમટીપ થવાની તૈયારીમાં છે. અગ્નિની સાક્ષીએ આવું મહાપાપ રોજ થતું રહે છે. આવાં યુગલોને મદદરૂપ થવા માટે એક એનજીઓ સ્થપાયું, જેનું નામ છેઃ લવ કમાન્ડો. ધન્ય છે આવા કર્મશીલોને. જ્યાં મનમેળ હોય ત્યાં ઘરને પ્રેમમંદિરનો દરજ્જો પ્રાપ્ત થાય છે. પરાણે ગંઠાઈ ગયેલું યુગલત્વ સમાજને નિસ્તેજ બનાવે છે. નવી પેઢીનાં નાદાન હૈયાં દ્વારા જે પસંદગી થાય તેમાં થતી ભૂલ પણ આટલી અપવિત્ર નથી હોતી.